歲時書事  其三
作者：張侃
朝代：宋

paragraphs: 夜長何漫漫，誰爲勞者辭。
致身清明朝，誰爲感遇詩。
古來賢達士，氣志不肯卑。
曳裾非素習，不過祈人知。
一言偶相契，遂踵蕭何規。
嗚呼今不然，車馬日以馳。
朱門極富貴，長途多寒饑。
立身榮辱中，每見無不爲。
平生毅然節，反爲今所虧。
赧顔度朝夕，同隊如小兒。
結茅枕吳羌，清名萬代垂。